“หุ้นเอเชีย” ผันผวน! นลท.จับตาตัวเลขเงินเฟ้อ “จีน” เดือนมี.ค.
“หุ้นเอเชีย” ผันผวน! นลท.จับตาจีนรายงานตัวเลขเงินเฟ้อในเดือนมี.ค. ท่ามกลางสถานการณ์การระบาดของโควิด-19 ครั้งรุนแรงที่สุดในจีน
“หุ้นเอเชีย” ผันผวน! นลท.จับตาจีนรายงานตัวเลขเงินเฟ้อในเดือนมี.ค. ท่ามกลางสถานการณ์การระบาดของโควิด-19 ครั้งรุนแรงที่สุดในจีน
11 เม.ย. 2565

ผู้สื่อข่าวรายงานว่า ตลาดหุ้นเอเชียเปิดผันผวนในเช้าวันนี้ ขณะที่นักลงทุนจับตาการรายงานตัวเลขเงินเฟ้อของจีนในเดือนมี.ค. ท่ามกลางสถานการณ์การระบาดของโควิด-19 ครั้งรุนแรงที่สุดในจีน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 26,877.60 จุด ลดลง 108.2 จุด หรือ -0.4%, ดัชนี SSE Composite ตลาดหุ้นจีนเปิดวันนี้ที่ 3,239.86 จุด ลดลง 11.99 จุด และดัชนี HSI ตลาดหุ้นฮ่องกงเปิดวันนี้ที่ 21,688.03 จุด ลดลง 183.98 จุด หรือ -0.84%
ด้านนักลงทุนจับตาดัชนีราคาผู้บริโภค (CPI) และราคาผู้ผลิต (PPI) เดือนมี.ค. ของจีน ขณะที่จีนเผชิญการระบาดของโควิด-19 ระลอกที่รุนแรงที่สุดนับตั้งแต่เกิดการระบาดครั้งแรกเมื่อต้นปี 2563
ขณะเดียวกันสำนักข่าวบลูมเบิร์กรายงานว่า นครเซี่ยงไฮ้ประกาศตรวจหาเชื้อโควิด-19 ให้กับประชาชนจำนวนมากอีกครั้ง เช่นเดียวกับนครกว่างโจว ขณะที่เมื่อวานนี้ (10 เม.ย.) เซี่ยงไฮ้พบผู้ติดเชื้อเพิ่มสูงเป็นประวัติการณ์อยู่ที่ 26,087 ราย เพิ่มขึ้นจากระดับ 9,006 รายที่พบเมื่อวันที่ 3 เม.ย.
อีกทั้งนักลงทุนยังจับตาการประชุมของธนาคารกลางหลายแห่งในสัปดาห์นี้เพื่อหาสัญญาณเงินเฟ้อ ซึ่งได้แก่ การประชุมนโยบายการเงินและแถลงมติอัตราดอกเบี้ยของธนาคารกลางเกาหลีใต้ และธนาคารกลางยุโรป (ECB)